Rīgas Tehniskās universitātes Latvijas Jūras akadēmijas Studentu pašpārvaldes Kārtības rullis

*Izdots saskaņā ar Rīgas Tehniskās universitātes*

*Studentu parlamenta Satversmes 15. punktu*

**I. Vispārējie noteikumi**

1. Šis Kārtības rullis nosaka Rīgas Tehniskās universitātes (turpmāk – RTU) Latvijas Jūras akadēmijas (turpmāk – LJA) Studentu pašpārvaldes (turpmāk – SP) struktūru, lēmumu pieņemšanas kārtību un citus jautājumus attiecībā uz RTU LJA SP pamatdarbību.
2. RTU LJA SP ir vēlēta studējošo tiesību un interešu pārstāvības institūcija, kura:
   1. pārstāv RTU LJA studējošo intereses;
   2. aizstāv studējošo akadēmiskās, sociālās un kultūras dzīves intereses un tiesības RTU SP, RTU LJA un RTU;
   3. konsultē un sniedz atbildes uz studējošo jautājumiem, palīdz risināt radušās problēmas;
   4. organizē studiju, zinātnes, kultūras, sporta un sociālās aktivitātes;
   5. veicina radošu, modernu un labvēlīgu vidi fakultātē.
3. RTU LJA SP darbības tiesiskais pamats ir Latvijas Republikā spēkā esošie ārējie normatīvie akti, RTU Satversme, RTU Senāta lēmumi, RTU LJA nolikums, RTU SP Satversme, kā arī RTU SP un RTU LJA SP pieņemtie iekšējie normatīvie akti un lēmumi.

**II. Biedru uzņemšana, balsstiesības un izslēgšana**

1. Par RTU LJA SP biedru var kļūt jebkurš RTU LJA studējošais, izvirzot savu kandidatūru RTU SP organizētajās ikgadējās RTU fakultāšu, studiju uz zinātnes centru un neatkarīgo institūtu studentu pašpārvalžu (turpmāk – FSP) vēlēšanās.
2. Jebkurš RTU LJA studējošais var iesaistīties RTU LJA SP darbībā kā Aktīvists, nekļūstot par Biedru.
3. Aktīvists var kļūt par Biedru, izsakot savu vēlmi RTU LJA SP Valdei un Pašpārvaldes sēdē atklātā balsojumā iegūstot klātesošo Biedru balsu vairākumu.
4. RTU LJA SP Biedrs zaudē savu statusu ja:
   1. Biedrs atkārtoti nepiesaka savu kandidatūru ikgadējās RTU SP rīkotajās Biedru vēlēšanās;
   2. Biedrs ir eksmatrikulēts no RTU LJA;
   3. Pamatojoties uz Pašpārvaldes sēdes lēmumu, ja Biedrs pats ir rakstiski izteicis šādu vēlmi vai rīkojies pretlikumīgi, neētiski, vai rīkojies pretēji RTU LJA SP, RTU LJA vai RTU interesēm un kārtības noteikumiem;
5. Par Biedra izslēgšanu lemj Pašpārvaldes sēdē aizklātā balsojumā. Biedrs tiek izslēgts no RTU LJA SP, ja to ir apstiprinājuši 2/3 no klātesošajiem Biedriem.
6. Pēc ikgadējām Biedru vēlēšanām ikviens RTU LJA SP Biedrs iegūst balsstiesības:
   1. Balsstiesības var tikt piešķirtas arī ar RTU LJA SP Valdes lēmumu;
7. RTU LJA SP Biedrs var zaudēt balsstiesības ja:
   1. Neattaisnoti kavējis divas RTU LJA SP Biedru sēdes pēc kārtas;
   2. Biedrs zaudē savu statusu.
8. Gadījumā ja RTU LJA SP Biedram nav iespējas apmeklēt Pašpārvaldes sēdi, viņa pienākums ir nodot balsstiesības kādam citam balsstiesīgam Biedram, uzrakstot pilnvaru.

**III. RTU LJA SP struktūra**

1. RTU LJA SP struktūru veido:
   1. RTU LJA SP Valde (turpmāk – Valde):
      1. Vadītājs;
      2. Vadītāja vietnieks;
      3. Akadēmiskā virziena vadītājs.
      4. Ārlietu virziena vadītājs;
      5. Kultūras virziena vadītājs;
      6. Finanšu virziena vadītājs;
      7. Sabiedrisko attiecību virziena vadītājs;
      8. Sporta virziena vadītājs.
   2. Biedri;
   3. Aktīvisti.
2. RTU LJA studenti, kuri neapmeklē studijas visu akadēmisko gadu, t.i. atrodas jūras praksē, nedrīkst būt valdes locekļi, bet var būt SP biedri.
3. Valdes pienākumi un tiesības:
   1. Pārraudzīt un sekot līdzi RTU LJA SP iekšējiem procesiem, attīstībai un veikt pienākumus saskaņā ar RTU LJA SP Kārtības ruļļa amata aprakstiem;
   2. Rīkot Valdes sēdes ne retāk kā vienu reizi mēnesī, izņemot brīvlaiku, kad tās notiek pēc vajadzības. Valdes sēdes tiek protokolētas, to dara RTU LJA SP protokolētājs, kuru ieceļ sēdes vadītājs. Sēdes vadītājs nevar būt protokolētājs.
4. RTU LJA SP Biedru pienākumi un tiesības:
   1. Piedalīties RTU LJA SP darbības organizēšanā;
   2. Piedalīties, izteikt un aizstāvēt savu viedokli RTU LJA SP sēdēs;
   3. Saņemt visu RTU LJA SP ienākošo informāciju;
   4. Piedalīties RTU LJA SP organizētajos projektos, iesniegt ieteikumus un priekšlikumus jau esošo projektu norisē, kā arī jauni veidotajos projektos un RTU LJA SP iekšējos procesos;
   5. Ar savu darbību palīdzēt RTU LJA SP mērķu sasniegšanā;
   6. Ievērot RTU LJA SP un RTU SP Kārtības rulli, kā arī RTU SP Satversmi.

**IV. RTU LJA SP lēmumu pieņemšanas kārtība**

1. Lēmumu pieņemšana, kas saistās ar RTU LJA SP darbību, notiek Pašpārvaldes sēdēs.
2. Pašpārvaldes sēdes tiek sasauktas ne retāk kā reizi divos mēnešos, izņemot brīvlaiku, kad tā tiek sasaukta pēc nepieciešamības.
3. Par pašpārvaldes sēdēm, SP vadītājs brīdina vismaz 7 dienas iepriekš;
   1. Ārkārtas pašpārvaldes sēdēs ir iespējams sasaukt, brīdinot biedrus vismaz divas darba dienas pirms;
4. Vadītājs vada Valdes sēdes un Pašpārvaldes sēdes. Vadītāja prombūtnes laikā Valdes sēdi un Pašpārvaldes sēdi vada Vadītāja vietnieks vai cits Vadītāja pilnvarots Valdes loceklis.
5. Visas Pašpārvaldes sēdes ir protokolētas, to dara RTU LJA SP protokolētājs, kuru ieceļ sēdes vadītājs. Sēdes vadītājs nevar būt protokolētājs.
6. Pašpārvaldes sēdes ir atklātas, izņemot gadījumus, kad divas trešdaļas no klātesošajiem Biedriem nobalso par aizklātu Pašpārvaldes sēdi.
7. Lēmums tiek pieņemts, ja Pašpārvaldes sēdē piedalās vairāk nekā puse (kvorums) no Biedriem un lēmumu ir atbalstījuši vairāk kā puse no klātesošajiem Biedriem, izņemot šajā Kārtības rullī atrunātos gadījumus, kad lēmuma pieņemšanai nepieciešamas divas trešdaļas (2/3) Biedru atbalsta.
8. Balsojums par lēmumu notiek atklāti. Aizklāts balsojums norisinās tad, ja kāds Biedrs ierosina veikt aizklātu balsojumu un par to nobalso divas trešdaļas (2/3) no klātesošajiem Biedriem.
9. Balsošana par kandidātiem uz amatiem notiek aizklāti, ja citi Kārtības ruļļa punkti neparedz atklātu balsojumu. Aizklāto balsojumu var aizstāt ar atklātu balsojumu, ja pēc kāda Biedra ierosinājuma par to nobalso vismaz divas trešdaļas (2/3) no klātesošajiem Biedriem.
10. Balsojot par lēmumu, ir iespējams balsot:
    1. PAR;
    2. PRET;
    3. ATTUROS.
11. Balsojot par kandidātu, ir iespējams balsot:
    1. PAR;
    2. PRET.
12. Lēmumi par izmaiņām RTU LJA SP Kārtības rullī ir spēkā, ja par to nobalso divas trešdaļas (2/3) no klātesošajiem Biedriem.

**V Vēlēšanu kārtība un lēmumu pieņemšana**

1. Reizi gadā, septembra mēnesī, norisinās Valdes vēlēšanas.
2. Kandidātu nepieciešamo dokumentu iesūtīšanas termiņu, kā arī vēlēšanu norises laiku nosaka Valde.
3. Valdes amatu var ieņemt jebkurš Biedrs.
4. Ja Vadītāja, Vadītāja vietnieka vai Valdes locekļa pilnvaras stājas spēkā ārkārtas vēlēšanās, tad viņa pilnvaru termiņš ilgst līdz Valdes pilnvaru termiņa beigām.
5. Izvirzīt savu kandidatūru var tikai uz vienu Valdes amatu.
6. Lai izvirzītu savu kandidatūru uz Valdes vēlēšanām, kandidātiem jāiesniedz zemāk norādītie dokumenti:
   1. Motivācijas vēstule;
   2. Darbības vīzija.
7. Pašpārvaldes sēdē, kurā norisinās vēlēšanas, tiek izvirzīta Vēlēšanu komisija šādā sastāvā:
   1. Ja vēlēšanu process norisinās, balsojot ar vēlēšanu zīmēm, tad Vēlēšanu komisijā ir (trīs) Biedri, kas nekandidē uz nevienu no amatiem. Vēlēšanu komisijas locekļi savā starpā izvirza Vēlēšanu komisijas vadītāju, kurš organizē komisijas darbu un paziņo vēlēšanu rezultātus. Vēlēšanu komisiju un Vēlēšanu komisijas vadītāju apstiprina Pašpārvaldes sēdē atklātā balsojumā.
   2. Ja vēlēšanu process norisinās, balsojot elektroniski, tad tiek izvirzīts 1 (viens) Biedrs, kas nekandidē uz nevienu no amatiem. Vēlēšanu komisijas vadītāju apstiprina Pašpārvaldes sēdē atklātā balsojumā.
8. Vēlēšanu komisijas vadītājs vada un nodrošina vēlēšanu procesu, tā korektu un neaizskaramu norisi. Tajā ietilpst:
   1. Vēlēšanu komisijas darba koordinēšana, ja vēlēšanās norisinās klātienē;
   2. Vēlēšanu zīmju sagatavošana, ja vēlēšanas norisinās klātienē vai elektronisko balsojumu organizēšana, ja vēlēšanas norisinās attālināti;
   3. Kandidātu uzrunām, debatēm un citiem vēlēšanu procesiem atvēlētā laika noteikšana, kas ir jāapstiprina ar balsojumu;
   4. Vēlēšanu procesa vadīšana, ļaujot kandidātiem izteikties, nepārsniedzot noteikto laika ierobežojumu un nodrošinot, lai kandidāts nav klātesošs vēlēšanu izteikšanās daļā vai cita tā paša amata kandidāta prezentācijas laikā;
   5. Vēlēšanu procesā radušos debašu vadīšana, ļaujot Pašpārvaldes sēdes dalībniekiem izteikties un uzdot jautājumus, nepārsniedzot noteikto laika ierobežojumu;
   6. Nodrošināt šajā Kārtības rullī noteiktās vēlēšanu kārtības ievērošanu;
   7. Uzklausīt iebildumus par vēlēšanu norisi;
   8. Apkopot vēlēšanu rezultātus, sastādīt vēlēšanu protokolu un sniegt ziņojumu Pašpārvaldes sēdei.
9. Kandidāts tiek ievēlēts amatā, ja tiek saņemtas vairāk kā puse klātesošo Biedru balsis. Ja uz kādu amatu ir vairāk nekā divi kandidāti un neviens nav saņēmis vairāk kā pusi klātesošo Biedru atbalstu, tad tiek rīkota vēlēšanu nākamā kārta, kurā izslēdz to kandidātu, kas ieguvis vismazāk balsu, kā arī tos kandidātus, kuri paši atsakās turpināt kandidatūru, līdz paliek divi kandidāti, par kuriem notiek galīgais balsojums.
10. Vadītājs, Vadītāja vietnieks un Valdes loceklis var atkāpties no amata, iesniedzot rakstisku iesniegumu Pašpārvaldes sēdei. Pēc iesnieguma saņemšanas Valde izsludina vēlēšanas uz vakanto amata vietu.
11. Vadītāju, Vadītāja vietnieku, Valdes locekli un citās RTU LJA vai RTU SP lēmējinstitūcijās esošos Biedrus var atsaukt pēc Biedra iesniegta rakstiska iesnieguma Pašpārvaldes sēdei, ja balsojumā saņemtas divas trešdaļas (2/3) klātesošo Biedru balsis.
12. Izsludinātajās vēlēšanās uz RTU LJA Domes amatu, kandidātam jāiesniedz motivācijas vēstule un jāprezentē sava kandidatūra Pašpārvaldes sēdē.
13. Biedri var izskatīt arī atsevišķus gadījumus par delegātu atsaukšanu no RTU struktūrvienībām.

**VIII Vecbiedri**

1. RTU LJA SP Vecbiedrs ir RTU LJA SP goda statuss, kas tiek piešķirts RTU LJA esošajam vai bijušajam biedram, kas ir bijis aktīvs pašpārvaldes biedrs divus vai vairāk gadus.
2. RTU LJA SP Vecbiedra statuss personai tiek piešķirts uz neierobežotu laiku.
3. Ikgadējā pieteikšanās RTU LJA SP Vecbiedra statusam notiek RTU LJA SP Valdes noteiktā kārtībā.
4. Ārpuskārtas pieteikšanās Vecbiedra statusam notiek, sniedzot iesniegumu RTU LJA SP Valdei.
5. Atbilstību Vecbiedra statusam izvērtē un Vecbiedra statusu piešķir RTU LJA SP Valde atklātā balsojumā.
6. RTU LJA SP Vecbiedrs nevar būt vienlaikus arī RTU LJA SP Biedrs:
   1. Ja esošs RTU LJA SP Biedrs iegūst Vecbiedra statusu, tad viņš zaudē Biedra statusu.

**IX RTU LJA SP AMATU APRAKSTI**

1. RTU LJA SP amatu apraksti:
   1. Pašpārvaldes Vadītājs:
      1. vada un koordinē RTU LJA SP darbu;
      2. pārvalda RTU LJA SP finanšu un materiālo līdzekļu izmantošanu;
      3. pārstāv RTU LJA SP RTU SP pašpārvalžu vadītāju sēdēs.
   2. Pašpārvaldes Vadītāja vietnieks:
      1. pilda vadītāja pienākumus tā prombūtnes laikā vai brīžos, kad pašpārvaldes vadītājs nav;
      2. spējīgs pildīt savus pienākumus;
      3. apmeklē RTU SP Kopsapulces;
      4. pilda RTU LJA SP vadītāja norādītos uzdevumus un pienākumus.
   3. Akadēmiskā virziena vadītājs:
      1. vada RTU LJA SP Akadēmisko virzienu;
      2. pārstāv RTU LJA studentu intereses lēmējinstitūcijās;
      3. pārstāv RTU LJA SP Akadēmisko virzienu RTU SP Studiju nodaļā;
      4. nodrošināt komunikāciju ar akadēmisko grupu vecākajiem;
      5. komunicēt a RTU LJA vadību un pasniedzējiem studiju jautājumos;
      6. pilda RTU LJA SP vadītāja norādītos uzdevumus un pienākumus.
   4. Ārlietu virziena vadītājs:
      1. vada RTU LJA SP Ārlietu virzienu;
      2. pārstāv RTU LJA SP Ārlietu virzienu RTU SP Ārējo sakaru nodaļā;
      3. organizē komunikāciju ar nozaru uzņēmumiem un pārstāvjiem;
      4. apmeklē reprezentatīvos pasākumus RTU SP un citās augstākās izglītības iestādēs vai organizācijās;
      5. pilda RTU LJA SP vadītāja norādītos uzdevumus un pienākumus.
   5. 33.5. Finanšu virziena vadītājs:
      1. vada RTU LJA SP Finanšu virzienu;
      2. pārstāv RTU LJA SP Finanšu virzienu RTU SP Mārketinga nodaļā;
      3. veido ikmēneša pārskatu par RTU LJA SP finanšu līdzekļu apgrozību;
      4. veikt sponsoru piesaisti RTU LJA SP rīkotajiem pasākumiem;
      5. pilda RTU LJA SP vadītāja norādītos uzdevumus un pienākumus.
   6. Sporta virziena vadītājs:
      1. vada RTU LJA SP Sporta virzienu;
      2. pārstāv RTU LJA SP Sporta virzienu RTU SP Kultūras un sporta nodaļā;
      3. organizē sporta pasākumus;
      4. iespēju robežās nodrošina RTU LJA pārstāvju dalību iekšējos un citu organizāciju rīkotajos sporta pasākumos;
      5. iespēju robežās atbild par RTU LJA studējošo piesaisti un komandu organizēšanu sporta pasākumiem;
      6. pilda RTU LJA SP vadītāja norādītos uzdevumus un pienākumus.
   7. Kultūras virziena vadītājs:
      1. vada RTU LJA SP Kultūras virzienu;
      2. pārstāv RTU LJA SP Kultūras virzienu RTU SP Kultūras un sporta nodaļā;
      3. atbild par kultūras pasākumiem;
      4. iespēju robežās atbild par RTU LJA studējošo piesaisti kultūras pasākumiem;
      5. pilda RTU LJA SP vadītāja norādītos uzdevumus un pienākumus.
   8. Sabiedrisko attiecību virziena vadītājs:
      1. vada RTU LJA SP Sabiedrisko attiecību virzienu;
      2. atbild par saturisko materiālu, kas ir pieejams RTU LJA SP sociālo tīklu vidē;
      3. komunicē ar RTU SP Prezidenta palīgu sabiedrisko attiecību jautājumos;
      4. atbild par RTU LJA SP vizuālo atribūtiku;
      5. pilda RTU LJA SP vadītāja norādītos uzdevumus un pienākumus.

**X Grozījumi kārtības rullī**

1. Grozījumus Kārtības rullī pieņem RTU LJA SP sēdē, kurā piedalās vismaz divas trešās daļas (2/3) no RTU LJA SP balsstiesīgajiem biedriem, ar absolūtu balsu vairākumu (par to nobalso vairāk kā puse no kopējā RTU LJA SP balsstiesīgo biedru skaita).
2. Grozījumus Kārtības rullī apstiprina RTU LJA Dome.